
Ühes talus oli kord karjapoiss-vaene- 
laps. Tal oli väga raske elu, sest süüa 
sai ta vähe, perenaine oli väga tige ja 
tõukas ning peksis teda iga väikesema 
asja eest. 

Kord oli aga koguni üks lehm ära 
metsa joosnud ja kadunud. Ja nüüd 


ei olnud peksul enam otsa ega äärt, 
perenaine oleks poisikese peaaegu ära 
tapnud. Aga peremees ütles, et jätku 
kondid vähemalt terveks, siis saaks poiss 
ometi metsa lehma otsimagi minna. See 
tõi perenaisele mõistuse pähe ja ta lak- 
kas peksmast, ütles aga, et ärgu poiss 
ilma lehmata oma nägu enam näidaku. 


Poisike otsis ja otsis ning nuttis, sest 
lehma ta kusagilt ei leidnud. Ja lehmaga 
või ilma, koju ta ometi enam ei julge- 
nud minna, sest ta kartis, et perenaine 
ta ükskord ikkagi vaese omaks peksab. 


Nii oli ta päeva otsinud ja söömata 
olnud, ei olnud ta marjugi leidnud ja 
väsis hoopis ära. Kui vastu õhtut jalad 
enam sugugi ei kandnud, kukkus ta 
lõpuks maha ja jäi rammetusest ma- 


gama. 


Äkki ärkas ta ja tundis kuidas piima 
suhu voolas. Uks vanamees oli teda 
lähkrist jootnud ja ütles: ,,Võta see läh- 
ker ja see leivakott ja rända edasi.” 


Poisike ei tundnud enam ühtegi väsi- 
must. Lähker ei saanud iial tühjaks ja 
leivakotis oli alati leiba, sealiha ja silku. 
Pealegi oli leivakotis üks kokkukeeratud 
takjaleht. Vanamees oli ütelnud, et kui 
järv või jõgi vastu tuleb, siis peab takja- 
leht lahti keeratama, siis saab sellest 
lootsik. Nii siis poisikene ka tegi ja 
sai mitmest veest üle. 

Kui ta kaua oli nii rännanud, jõudis 
ta ühe kõrge mäe jalale. Selle mäe taga 
pidi ta vanamehe ütluse järele oma 
õnne leidma. Kuid ta kuulis äkki kõva 
sisinat ja üks ilmatusuur madu ruttas 
tast mööda. — Siis kuulis ta müdi- 
nat ja üks kolesuur kärnkonn kargas, 
nagu kaanepildil näha, hoogsate hüpe- 


tega tuhatnelja mööda ja minekut. Natu- 
kese aja pärast kuulis ta õhus kohinat 
ja nägi suurt kotkast, kes eelmistele 
järele lendas. 


Siis aga kostis vuhin ja üks ratsanik 
musta hobuse seljas lähenes nii ruttu, 
kui oleksid hobusel tiivad jalgade küljes. 

Kui ratsanik poisikest silmas, peatas 
ta hobuse ja küsis, kas poiss midagi 
on näinud. ,Jah, nägin ühte madu, ühte 
kärnkonna ja kotkast." 

»Need on mu kõige suuremad vaen- 
lased," ütles ratsanik. Siis küsis ta, kas 
poisike tahab tema juurde teenistusse 
tulla. Kui tahab, ronigu suurest mäest 


üles, seal olevat tema kodu. Siis kihu- 
tas ratsanik jälle edasi. 
Poiss oli nõus. Ja kui ta üles mäe 


otsa oli saanud, oli ratsanik juba tagasi. 
Ütles, et saanud mao ja kärnkonna kätte 
ning tapnud ära, ainult kotkas pääsnud 
põgenema. 

Siis näitas ratsanik poisile üht keld- 
rit, mille ukse ees olid rasked raud- 


kangid. Selles keldris oli kolm hirmsat 
koera, kes keldri ukse alla augu kae- 
vasid, et välja pääseda. Ratsanik ütles, 
et suur õnnetus olevat, kui koerad välja 
tuleksid. Sellepärast pidavat alati, kui 
nad nina ukse alt välja = pistavad, 
suuri kive ette veeretama. Need kivid 
olid nii suured, et ükski inimene neid 
tõsta ei jõudnud. Kuid ratsanik andis 


poisikesele ühe raudkangi, mil ime- 
võim oli kive kergesti liigutada. 

Siis viis ratsanik poisikese ühte lauta, 
kus oli sada musta härga. Kuus paari 
neist pidi vankri ette rakendatama, siis 
vedasid nad kivid kohale. 

Poisike valvas koeri mitu aastat, kas- 
vas suureks ja sai palju kulda palgaks. 
Peremees ise muudkui magas. Kord 


aga tuli kotkas mäe otsa ja ütles poi- 
sikesele: ,,Sa oled rumal» et sa pere- 
meest siin teenid ja inimeste sekka 
ei saa. Peremees ise on Jumala poolt 
põrgu koeri valvama pandud, on aga 
laisk. Sina ei saa muidu siit minema, 
kui võta peremehe tuulkiire hobune, 
köida oma teenitud raha temale kaela 


ja ratsuta minema. Aga hobuse pead 
raudahelaga kinni köitma, muidu lendab 
ta tagasi. 

Poisike tegi nii. Kui ta hobuse sel- 
jas minema ratsutas, ärkas peremees 
ja hüüdis, andku hobune tagasi. Poiss 
aga teadis, et siis 1se enam kunagi siit 
ära ei saa, ratsutas aga edasi, jõudis 
inimeste hulka, elas õnnelikult ja elab 


vast praegugi. Kuid tuulehobu on ammu 
juba surnud. 


